# Uttalelser

**Sak GF 11/21**

**Om dokumentet**

Uttalelser eller resolusjoner benyttes som et talerør for generalforsamlingen til å uttale seg om ulike saker man har meninger om uten at det nødvendigvis skrives inn i noe lengre program. Det kan også brukes for å understreke viktigheten av noe av innholdet i f.eks. arbeids- eller prinsipprogrammet eller handle om en enkeltstående politisk sak der man ønsker fokus.

**Følgende uttalelser har blitt meldt inn til generalforsamlingen:**

* **Se hele mennesket**, *forslagsstiller: Unge funksjonshemmedes* *styre*

## Forslag til uttalelse:

### Se hele mennesket

Et stort antall unge med nedsatt funksjonsevne og kronisk sykdom bruker helsetjenester oftere og over lengre tid enn andre på sin alder. Det er derfor viktig med et helsevesen som kan se hele mennesket.

De fleste psykiske problemer debuterer i ung voksen alder[[1]](#footnote-1). Folkehelserapporten[[2]](#footnote-2) fra 2014 viser at hele 15-20 prosent av barn og unge mellom 3 og 18 år har nedsatt funksjon på grunn av psykiske plager. Dette viser oss at ungdomstiden generelt er ekstra sårbar for mange og at ungdomstiden er en fase hvor sjansen for psykiske problemer er økende. Samtidig har mange av disse en fysisk nedsatt funksjonsevne eller kronisk sykdom, men sjeldent er dette en del av psykisk helsetjeneste.

Helsepersonell i dagens helsevesen har for lite kompetanse på sammenhengen mellom fysisk og psykisk helse, og psykisk helse spesielt. Medlemmene våre møter et oppstykket helsevesen som ikke er tilpasset ungdoms behov. Det støttes i en rapport[[3]](#footnote-3) fra 2012 bestilt av Helsedirektoratet. Videre forteller våre medlemmer4 at de ikke blir tatt på alvor når de ber om hjelp. Dette gjelder både når de ber om hjelp på somatisk og psykisk avdeling. Enda mer alvorlig er at for mange unge får avslag på psykisk helsehjelp fordi problemene deres ikke blir sett på som alvorlige nok.

Det er viktig å tørre å snakke om psykisk helse, og om sammenhengen mellom fysisk og psykisk helse. Plager i ung alder medfører risiko for flere helseplager og dårligere livskvalitet i voksen alder. For at ungdom skal ha det bra trenger man å bli sett for hele se seg, ikke stykkevis og delt. Derfor må vi investere helhetlig i barn og unges totale helse.

### Unge funksjonshemmede vil at:

* Unge skal motta et helhetlig helsetilbud basert på behov, ikke diagnose.
* Psykisk diagnose ikke skal være nødvendig for å starte behandling av psykiske helseproblemer.
* Tverrfaglig kompetanse innenfor somatisk og psykisk helsevern økes.
* Det stilles krav til helseforetakene om tverrfaglig samarbeid.
* Helsepersonell innen somatikk skal få økt kompetanse om psykisk helse i sine utdanninger, og at helsepersonell innen psykiatri skal få økt kompetanse om somatiske plager og funksjonsnedsettelser, og oppfølging av disse i sine utdanninger.
* Det skal settes av mer ressurser til oppfølging av psykisk helse for ungdom som er i regelmessig kontakt med helsevesenet.
* Samarbeidet mellom helseforetak og kommune skal styrkes, spesielt med helsesykepleiere på skole.

1. <https://www.fhi.no/nettpub/hin/helse-og-sykdom/psykisk-helse-hos-voksne---folkehel/#forskjeller-mellom-grupper-i-befolkningen> [↑](#footnote-ref-1)
2. https://www.fhi.no/globalassets/migrering/dokumenter/pdf/folkehelserapporten-2014-pdf.pdf [↑](#footnote-ref-2)
3. Rambøll: Helsetilbud til ungdom og unge voksne. Rapport IS-2044. Helsedirektoratet; 2013. [↑](#footnote-ref-3)